登石頭城
作者：釋寶曇
朝代：宋

paragraphs: 春潮不到石城脚，十丈樓船淺沙閣。
楚天衮入秦淮流，白日黄塵亦冥漠。
胡兒走馬沙上歸，青兕豪豬載氈橐。
旌旗不動弓矢閑，百金硨磲作瓔珞。
龍盤虎踞天地靜，稽首清明可終託。
當時被髮飲此水，鐵騎如山照秋郭。
鳥驚獸駭人莫知，天欲以血洗伊洛。
三山砥礪水濯磨，萬夫相望在鵰鶚。
東風兩鬢今蕭蕭，何當以此叩寥廓。